Meimaand in ons kombuistuin:
Witwortels en rape:
Rape en wortels is soos spinasie wat of klein of groot gebruik kan word, maar dit behoort binne vyf weke redelik groot te wees.
Berei die bedding voor met goeie organiese kompos voor jy die saadjies plant. 'n Wenk is om die saadjies met sand te meng omdat dit so klein is. Saai die mengsel bo-op die grond en bedek met nog 'n lagie grond.
Plant wurmkruid (tansy) saam hierdie plante om wurms weg te hou. Dit hou ook witvlieg weg. Die plantjies is familie van die aster.
Begin 'n komposhoop:
Die ideaal is om twee hope te hê wat afsonderlik gevoer word, omdat dit sowat ses weke neem voordat jy dit kan gebruik. Dolwe dit een maal 'n week om sodat die bruikbare kompos bo lê of kry 'n houer met 'n opening onder sodat jy van onder af kan uithaal. Die aktiveerder versnel die proses met ongeveer twee weke.
droë takkies, laat lug deur en sit proses aan die gang
kombuisafval, nie vleis en bene omdat dit rotte kan lok
tuinvullis, blomkoppe en stingels
koerantpapier en eierdosies
10 – 15cm kraalmis, ou mis is beter omdat dit reeds afgebreek is
komposaktiveerder of comfrey blare
Spinasie hou van vol son en 'n plantjie hou maklik 'n jaar as jy sy blare van die buitekant afsny. Om goggas weg te hou, kan jy katoenlaventel (cotton lavender of santolina) tussen die spinasie plant.